Wara kważi tliet ġimgħat, fl-aħħar qed joħorġu fatti li jikkonfermaw li l-ġurnalist Sawdi Jamal Khashoggi nqatel fil-bini tal-Konsulat Ġenerali tar-Renju tal-Arabja Sawdija f'Istanbul fit-2 ta' Ottubru 2018. L-Unjoni Ewropea tesprimi l-kondoljanzi sinċieri tagħha lill-familja u l-ħbieb tiegħu u tagħti ġieħ lill-memorja ta' dan il-ġurnalist rispettat li f'xogħlu kien f'kuntatt dirett ma' bosta istituzzjonijiet u organizzazzjonijiet Ewropej. Aħna naffermaw mill-ġdid l-impenn tagħna għal-libertà tal-istampa u għall-protezzjoni tal-ġurnalisti fid-dinja kollha. Iċ-ċirkostanzi li qed joħorġu rigward il-mewt ta' Jamal Khashoggi huma tassew inkwetanti, inkluż il-ksur xokkanti tal-Konvenzjoni ta' Vjenna tal-1962 dwar ir-Relazzjonijiet Konsulari u b'mod partikolari l-Artikolu 55 tagħha. Għaldaqstant, l-Unjoni Ewropea, bħas-sħab tagħha, tinsisti fuq il-ħtieġa li titkompla investigazzjoni bir-reqqa, kredibbli u trasparenti, li tiċċara sew iċ-ċirkostanzi tal-qtil u tiżgura li dawk kollha responsabbli għalih jerfgħu responsabilità sħiħa. Il-memorja ta' Jamal Khashoggi, il-familja tal-ġurnalist kif ukoll ħbiebu jistħoqqilhom ġustizzja.